Havarikommisjonen: Tre alvorlige hendelser med samme helikoptertype
Onsdag kveld styrtet et Sikorsky S-92 utenfor Sotra med seks personer om bord. Siden 2020 har denne helikoptertypen hatt tre alvorlige maskinfeil i Norge. Helikoptrene i alle de tre ulykkene ble operert av Bristow. Samme selskapet opererte redningshelikopteret som styrtet i sjøen utenfor Sotra onsdag kveld. En person omkom sent onsdag kveld i ulykken. Alle seks om bord ble heist opp fra sjøen og fraktet til Haukeland universitetssjukehus. De tre tidligere hendelsene er alle blitt undersøkt av Statens havarikommisjon. 2023: Motorstans I fjor sommer sviktet en motor på et Sikorsky S-92A like etter avgang fra oljeplattformen Linus ved Ekofiskfeltet. Der hadde de hentet flere passasjerer. Like etter avgangen hørte besetningen et kraftig smell samtidig som flygerne ble varslet om at den venstre motoren stoppet. Flygerne sendte nødmelding til lufttrafikktjenesten, og det ble besluttet å fly på én motor til Stavanger lufthavn. Der klarte de å lande uten videre dramatikk. Ingen ble skadet. Undersøkelser av motoren avdekket at akselen mellom kompressoren og gassgenerator-turbinen hadde separert. Det var brudd i alle tolv bolter som koblet akselen mellom turbinen og kompressoren.  Havarikommisjonen har åpnet en full undersøkelse av hendelsen. Rapporten er ennå ikke klar. – Ikke beslektet Avdelingsdirektør Kåre Halvorsen i Statens havarikommisjon sier at de ikke anser de tre nestenulykkene som beslektet, ut over at samme helikoptertype har vært involvert.  – Det vi gjør nå, er å se etter informasjon om den siste aktuelle hendelsen. Dersom vi finner noe som er sammenfaller med funn fra noen av de tidligere sakene, er det selvfølgelig interessant. Men det er ikke i den enden vi begynner å lete, sier Halvorsen.  Torsdag starter arbeidet med å finne helikopteret som styrtet utenfor Bergen. Mye brukt helikoptertype Sikorsky S-92 er i praksis enerådende i helikoptertrafikken offshore i Norge. Tidligere fløy også de såkalte Super Puma-helikoptrene fra Airbus, men de ble satt på bakken i etterkant av Turøy-ulykken i Øygarden i 2016. Det 17 meter lange S-92 har to piloter og kan ta 19 passasjerer. Det er også hyppig brukt som redningshelikopter. 2021: Slitt kobling i oljepumpe Høsten 2021 var et annet S-92A på treningsoppdrag for søk og redning i Nordsjøen, akkurat som onsdagens ulykkeshelikopter.  Da de var på vei tilbake til Ekofisk Lima, fikk de et plutselig tap av oljetrykk i hovedgirboksen. I løpet av 30 sekunder mistet de nesten alt oljetrykk. Under to minutter senere klarte de å lande på oljeplattformen. Heller ikke denne gangen kom noen til skade. Undersøkelser viste at en kobling som drev den ene oljepumpen var ødelagt grunnet sterk slitasje. Motoren har to oljepumper. Også den andre koblingen var slitt.  I etterkant har Sikorsky-fabrikken besluttet å skifte ut denne koblingen hyppigere. 2020: Metallskive kilt fast i girboks Et S-92 fra Bristow var på vei tilbake til Sola fra oljeplattformen West Elara i Nordsjøen. Under nedstigningen lyste varsellamper om tap av oljetrykk og økende oljetemperatur i hovedgirboksen. Besetningen sendte ut nødanrop, men klarte å fly videre og lande på Sola. Ingen ble skadet. Etterpå var det synlig at olje hadde lekket ut. Havarikommisjonen fant at en metallskive hadde kilt seg fast i hovedgirboksens oljesystem. Trolig hadde den kommet inn i girboksen i forbindelse med vedlikehold. 
Et Sikorsky S-92-helikopter styrtet utenfor Sotra med seks personer om bord. En person omkom i ulykken.  Før dette har samme helikoptertypen vært i tre alvorlige hendelser siden 2020 i Norge. Hendelser involverte tekniske problemer som motorstans og relaterte til motor og girboks. Statens havarikommisjon har undersøkt de forrige hendelsene, men anser de ikke som relaterte. Sikorsky S-92 er en mye brukt helikoptertype, spesielt innen offshore-trafikk i Norge.